Document ID: 32006L0128

ΟΔΗΓΊΑ 2006/128/ΕΚ ΤΗΣ ΕΠΙΤΡΟΠΉΣ
της 8ης Δεκεμβρίου 2006
για τροποποίηση και διόρθωση της οδηγίας 95/31/ΕΚ σχετικά με τη θέσπιση ειδικών κριτηρίων καθαρότητας για τα γλυκαντικά που χρησιμοποιούνται στα τρόφιμα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/107/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών σχετικά με τα πρόσθετα που μπορούν να χρησιμοποιούνται στα τρόφιμα τα οποία προορίζονται για την ανθρώπινη διατροφή (1), και ιδίως το άρθρο 3 παράγραφος 3 στοιχείο α) της οδηγίας,
Ύστερα από γνωμοδότηση της επιστημονικής επιτροπής τροφίμων και της Ευρωπαϊκής Αρχής για την Ασφάλεια των Τροφίμων (ΕΑΑΤ),
Εκτιμώντας τα ακόλουθα:
(1)
Η οδηγία 94/35/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τα γλυκαντικά που προορίζονται να χρησιμοποιηθούν στα τρόφιμα (2) περιλαμβάνει κατάλογο εκείνων των ουσιών που επιτρέπεται να χρησιμοποιούνται ως γλυκαντικά στα τρόφιμα.
(2)
Η οδηγία 95/31/ΕΚ της Επιτροπής, της 5ης Ιουλίου 1995, για τη θέσπιση ειδικών κριτηρίων καθαρότητας για τα γλυκαντικά που χρησιμοποιούνται στα τρόφιμα (3) καθορίζει τα κριτήρια καθαρότητας για τα γλυκαντικά που αναφέρονται στην οδηγία 94/35/ΕΚ.
(3)
Είναι απαραίτητο να θεσπιστούν ειδικά κριτήρια για την Ε 968 ερυθριτόλη, ένα νέο πρόσθετο τροφίμων που έχει εγκριθεί με την οδηγία 2006/52/ΕΚ του Ευρωπαϊκού Κοινοβουλίου και του Συμβουλίου, της 5ης Ιουλίου 2006, σχετικά με την τροποποίηση της οδηγίας 95/2/ΕΚ για τα πρόσθετα τροφίμων πλην των χρωστικών και των γλυκαντικών και της οδηγίας 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα.
(4)
Ορισμένες γλωσσικές εκδόσεις της οδηγίας 95/31/ΕΚ περιέχουν σφάλματα όσον αφορά τις ακόλουθες ουσίες: Ε 954 σακχαρίνη και τα μετά νατρίου, καλίου και ασβεστίου άλατά της, E 955 σουκραλόζη, E 962 άλας ασπαρτάμης-ακετοσουλφάμης, Ε 965 i) μαλτιτόλη, Ε 966 λακτιτόλη. Τα σφάλματα αυτά θα πρέπει να διορθωθούν. Επί πλέον, είναι αναγκαίο να ληφθούν υπόψη οι προδιαγραφές και οι αναλυτικές τεχνικές για τα πρόσθετα του Codex Alimentarius, που έχει εκπονήσει η κοινή επιτροπή εμπειρογνωμόνων των FAO/WHO για τα πρόσθετα τροφίμων (JECFA). Συγκεκριμένα, έχουν προσαρμοστεί, κατά περίπτωση, τα ειδικά κριτήρια καθαρότητας ώστε να αντικατοπτρίζουν τα όρια μεμονωμένων βαρέων μετάλλων που ενδιαφέρουν. Για λόγους σαφήνειας θα πρέπει να αντικατασταθεί ολόκληρο το κείμενο σχετικά με αυτές τις ουσίες.
(5)
Στην επιστημονική γνωμοδότηση που εξέδωσε η ΕΑΑΤ στις 19 Απριλίου 2006 συμπέρανε ότι η σύνθεση του σιροπιού μαλτιτόλης, η οποία θα προκύπτει με βάση μια νέα μέθοδο παραγωγής, θα είναι παρόμοια με τη σύνθεση του υφιστάμενου προϊόντος και θα συμβαδίζει με τις ισχύουσες προδιαγραφές. Γι’ αυτό, είναι αναγκαίο να τροποποιηθεί ο ορισμός του σιροπιού μαλτιτόλης [Ε 965 ii)], όπως αναφέρεται στην οδηγία 95/31/ΕΚ για το Ε 965, ώστε να συμπεριληφθεί η νέα μέθοδος παραγωγής.
(6)
Η οδηγία 95/31/ΕΚ θα πρέπει συνεπώς να τροποποιηθεί και να διορθωθεί αναλόγως.
(7)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα της οδηγίας 95/31/ΕΚ τροποποιείται και διορθώνεται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι τις 15 Φεβρουαρίου 2008. Ανακοινώνουν αμέσως στην Επιτροπή το κείμενο των ανωτέρω διατάξεων καθώς και έναν πίνακα αντιστοιχίας μεταξύ των ανωτέρω διατάξεων και των διατάξεων της παρούσας οδηγίας.
Όταν τα κράτη μέλη θεσπίσουν τις ανωτέρω διατάξεις, αυτές θα πρέπει να περιέχουν αναφορά στην παρούσα οδηγία ή θα πρέπει να συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 8 Δεκεμβρίου 2006.

Labels: 0
17